РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/157-16

21. јул 2016. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 21. ЈУЛА 2016. ГОДИНЕ

Седница је почела у 11,05 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Горан Ковачевић, Оливера Пешић, Зоран Красић, Милорад Мирчић, Саша Радуловић, Момо Чолаковић, Војислав Вујић, Жика Гојковић, Горан Ћирић и Милан Лапчевић.

Седници су присуствовали заменици чланова Одбора: проф. др Владимир Маринковић, заменик Милорада Мијатовића и Славиша Булатовић, заменик Радмила Костића.

Члан Одбора Золтан Пек је приступио седници у току расправе по првој тачки дневног реда.

Седници није присуствовао члан Одбора Душан Бајатовић нити његов заменик.

Седници је присуствовао и народни посланик Србислав Филиповић.

У току расправе по четвртој тачки дневног реда чланови Одбора Зоран Красић и Милорад Мирчић напустили су салу у којој се одржавала седница, док је члан Одбора Милан Лапчевић напустио салу у току расправе по петој тачки дневног реда.

На позив председника Одбора, седници су присуствовали и: представници Агенције за енергетику Републике Србије - Љубо Маћић, председник Савета, Горан Петковић и Дејан Стојановић, чланови Савета, и представници Фискалног савета - Владимир Вучковић и Никола Алтипармаков, чланови Савета и Златиборка Андрејић, секретар Савета.

 На предлог председника, Одбор је већином гласова одлучио да се предложени дневни ред допуни новом тачком, као тачком 5. „Разматрање захтева запослених у Управи за јавне набавке, за давање претходне писане сагласности за обављање додатне плаћене активности“, као и да досадашња тачка 5. постане тачка 6. предложеног дневног реда.

На предлог председника, Одбор је већином гласова утврдио следећи

Д н е в н и р е д

- усвајање записника Прве и Друге седнице Одбора-

1. Разматрање Финансијског плана Агенције за енергетику Републике Србије за 2016. годину (03 број 400-2808/15 од 30. октобра 2015. године);

2. Разматрање Извештаја о раду Фискалног савета за 2015. годину (број 02-699/16 од 31. марта 2016. године);

3. Образовање Пододбора за разматрање извештаја о обављеним ревизијама Државне ревизорске институције;

4. Образовање Радне групе за спровођење поступка за избор два члана Републичке комисије за заштиту права у поступцима јавних набавки;

5. Разматрање захтева запослених у Управи за јавне набавке, за давање претходне писане сагласности за обављање додатне плаћене активности;

6. Разно.

\* \* \*

Пре преласка на рад по утврђеном дневном реду, Одбор је већином гласова, без примедаба, усвојио записнике Прве и Друге седнице Одбора.

\* \* \*

**Прва тачка дневног реда**: Разматрање Финансијског плана Агенције за енергетику Републике Србије за 2016. годину (03 број 400-2808/15 од 30. октобра 2015. године)

Председник Савета Агенције за енергетику Републике Србије Љубо Маћић упознао је чланове и заменике чланова Одбора са садржином Финансијског плана Агенције за 2016. годину на који је Влада, на основу члана 155. Пословника Народне скупштине, дала позитивно мишљење. Финансијским планом Агенције утврђују се укупни планирани приходи у износу од 226.345.684 динара (приходи од лиценци, приходи од регулаторне накнаде, пренети вишак прихода из претходног периода, приходи од донација и рефундација, финансијски и остали приходи, наплаћена исправка потраживања ранијих година), укупни планирани расходи у износу од 226.345.684 динара (трошкови материјала, зарада и накнада зарада, производних услуга, амортизација и резервисање, нематеријални трошкови, финансијски и остали расходи) и планира резерва за непредвиђене издатке у износу од 2.376.270 која покрива која покрива и ризик наплате потраживања, са циљем да се обезбеди несметано пословање Агенције у 2016. години.

У дискусији поводом ове тачке дневног реда учествовали су: Горан Ћирић, Зоран Красић, Милан Лапчевић, Верољуб Арсић, Горан Ковачевић, Милорад Мирчић, Саша Радуловић и Владимир Маринковић.

Током дискусије чланови и заменици чланова Одбора су поставили одређена питања у вези закупа просторија које Агенција користи, закуподавца и износа закупнине коју Агенција плаћа за тај простор, начина финансирања активности Агенције и обавезе Агенције да део остварених прихода уплаћује у буџет Републике Србије, основаности повећања броја запослених у Агенцији које је планирано у 2016. години и др. Такође, чланови Одбора су тражили појашњења одређених ставки из Финансијског плана Агенције које по њиховом мишљењу Агенција није исказала на довољно јасан и прецизан начин и изнели више замерки по том основу.

На постављена питања одговоре је дао Љубо Маћић, председник Савета Агенције. Пошто је председник Савета одговорио на сва постављена питања, председник Одбора је закључила расправу.

На предлог председника, Одбор је већином гласова (11 за, два против, три члана Одбора није гласало) утврдио Предлог одлуке о давању сагласности на Финансијски план Агенције за енергетику Републике Србије за 2016. годину који ће бити упућен Народној скупштини ради разматрања и усвајања по редовном поступку.

**Друга тачка дневног реда**: Разматрање Извештаја о раду Фискалног савета за 2015. годину (број 02-699/16 од 31. марта 2016. године)

 Члан Фискалног савета Владимир Вучковић упознао је чланове и заменике чланова Одбора са основним информацијама о Фискалном савету, средствима за рад, организационом структуром и пословима које Савет обавља а који су дефинисани матичним Законом о буџетском систему, којим су прописана овлашћења и обавезе Савета. У наставку излагања, представио је активности које је Савет спровео у 2015. години и изнео одређене ставове и мишљења Савета по одређеним темама. Према мишљењу Савета, резултати који су постигнути од почетка ове године су добри и за очекивати је да дефицит до краја 2016. године буде знатно мањи од планираног што је потребно јер држава доста издваја на камате (око 3,5 одсто БДП-а). Став Савета је да је план смањивања буџетског дефицита на 0,5 одсто БДП-а до 2019. године остварљив и неопходан да би ниво јавног дуга, који је далеко изнад законске границе од 45 одсто (75-76 одсто), почео да се креће силазном путањом. Према речима Владимира Вучковића, Савет сматра да је важно да се истраје у замрзавању плата и пензија и у наредној години, а пензија и у 2018. години, како би дефицит пао на планирани ниво од 0,5 одсто БДП-а. Изразио је жељу и очекивање да ће Савет у наредном периоду имати више могућности да своје извештаје и налазе из истих представља члановима Одбора на начин који ће допринети њиховом детаљнијем упознавању са одређеним темама којима се Савет бави.

 Члан Савета Никола Алтипармаков је упознао чланове и заменике чланова Одбора са три теме које су биле предмет интересовања Савета у извештајном периоду, а које су важне за успешан завршетак процеса финансијске консолидације и успешан завршетак аранжмана са ММФ-ом: 1) борба против сиве економије и спровођење програма трансформације Пореске управе као кључног предуслова у борби против сиве економије и неопходност да се у што краћем временском року темељно измени нерационална организациона структура Пореске управе и унапреде њени кадровски капацитети; 2) проблеми децентрализације, односно проблеми мањка у буџету који је настао 2011. године усвајањем тадашњег Закона о децентрализацији када је 40 милијарди динара средстава из републичког буџета пренето локалним самоуправама на хаотичан и несистематски начин, што је створило велику рупу у буџету, при чему је део тих средстава враћен кроз измене пореских закона 2013. године, а остало је још да се у републички буџет врати 8 милијарди динара и то предмет договора и кључан услов за следећу ревизију аранжмана са ММФ-ом; и 3) проблем привредног раста (фискална консолидација је отклонила ризик од раста јавног дуга и по први пут, почев од 2008. године, може се очекивати да ће јавни дуг почети да се смањује) и утицај раста јавних инвестиција на привредни раст.

У дискусији поводом ове тачке дневног реда учествовали су: Зоран Красић, Горан Ћирић, Милан Лапчевић, Верољуб Арсић, Горан Ковачевић, Милорад Мирчић, Саша Радуловић, Момо Чолаковић, Владимир Маринковић и Александра Томић.

 Током дискусије чланови и заменици чланова Одбора су подржали досадашњи рад Савета и позитивно се изјаснили о предметном извештају. Указано је на чињеницу да је Савет у делу тема којима се бавио у претходним годинама углавном идентификовао најважније проблеме који се тичу јавних финансија и јавне потрошње, али и да постоје одређене теме и питања којима се Савет до данас није бавио а која су од изузетне важности: анализа структуре јавног дуга и колико камате учествују у јавном дугу, питање оправданости зајмова које Република Србија узима, како је дошло до драматичног раста јавног дуга почев од јула 2012. године до данас, анализа кредите активности страних банака у Републици Србији и могућност великих уштеда у том делу, анализа ефеката повећања, односно смањења пореских стопа. Чланови и заменици чланова Одбора поставили су одређена питања и тражили појашњења у вези анализе реформе јавних предузећа, опадајућег тренда јавних инвестиција и ефеката пада јавних инвестиција, поузданости званичних података из статистике запослених, умањења трансфера локалним самоуправама, ефеката пада цене енергената на БДП, ефеката субвенција и државне помоћи, ефеката смањења плата и пензија (који део се односи на плате а који на пензије), ефеката повећања, односно смањења пореских стопа и др. Такође, током дискусије указано је и на чињеницу да Савет до данас ниједном није припремио анализу предлога закона о завршном рачуну буџета Републике Србије и консолидованог биланса општег нивоа државе иако је то његова законска обавеза.

Пошто су представници Савета одговорили на сва постављена питања, председник Одбора је закључила расправу и обавестила чланове и заменике чланова Одбора да ће Одбор на једној од наредних седница утврдити предлог закључка поводом разматрања Извештаја о раду Фискалног савета за 2015. годину, у складу са чланом 237. Пословника Народне скупштине.

Пре преласка на следећу тачку дневног реда, председник Одбора је обавестила чланове и заменике чланова Одбора да су стручне службе Одбора и Савета припремиле Предлог меморандума који се односи на проширење сарадње између Одбора и Савета у области фискалне политике и подсетила да је Одбор сличан меморандум у претходном сазиву закључио са Државном ревизорском институцијом. Договорено је да чланови и заменици чланова Одбора евентуалне примедбе, предлоге и сугестије на текст Предлога меморандума доставе секретару Одбора како би исте биле унете у коначан текст Предлога, те да ће Одбор на једној од наредних седница дати овлашћење председнику Одбора за потписивање меморандума.

**Трећа тачка дневног реда**: Образовање Пододбора за разматрање извештаја о обављеним ревизијама Државне ревизорске институције

 Председник Одбора подсетила је чланове и заменике чланова Одбора да је у претходном сазиву Народне скупштине овај одбор, с обзиром на бројне обавезе које има у делу контроле трошења јавних средстава а које су утврђене пре свега Законом о Државној ревизорској институцији и Пословником Народне скупштине, образовао пододбор који се бавио разматрањем извештаја о обављеним ревизијама корисника јавних средстава које Државна ревизорска институција подноси Народној скупштини, и да је председавајући тог пододбора био Владимир Маринковић а чланови Зоран Бојанић, Бобан Бирманчевић, Иван Јовановић, Драгољуб Зиндовић, Војислав Вујић и Сузана Шарац. С тим у вези, предложила је да Одбор и у овом сазиву Народне скупштине поново образује пододбор који би наставио активности на разматрању извештаја о ревизији и припремању одређених докумената за потребе Одбора, као и да Владимир Маринковић поново буде председавајући, имајући у виду његов досадашњи рад и искуство у овој области. У наставку излагања позвала је Владимира Маринковића да представи резултате рада пододбора у претходном сазиву Народне скупштине члановима и заменицима чланова Одбора.

 Након представљања резултата рада пододбора у претходном сазиву Народне скупштине, председник Одбора је предложила да чланови пододбра у новом сазиву буду и: Војислав Вујић, Зоран Бојанић (учествовали у претходном раду пододбора), Верољуб Арсић, Милан Лапчевић и Душан Бајатовић, и позвала друге чланове Одбора да се прикључе раду овог пододбора уколико то желе. Члан Одбора Саша Радуловић се у току разматрања ове тачке дневног реда пријавио за учешће у раду пододбора што је Одбор, без дискусије, прихватио.

 На предлог председника, Одбор је већином гласова (14 за, један против, један члан Одбора није гласао) донео Одлуку о образовању Пододбора за разматрање извештаја о обављеним ревизијама Државне ревизорске институције у следећем саставу: др Владимир Маринковић (председавајући), Верољуб Арсић, Милан Лапчевић, Душан Бајатовић, Зоран Бојанић, Војислав Вујић и Саша Радуловић(чланови).

**Четврта тачка дневног реда**: Образовање Радне групе за спровођење поступка за избор два члана Републичке комисије за заштиту права у поступцима јавних набавки

 Председник Одбора подсетила је чланове и заменике чланова Одбора да је овај одбор на 84. седници одржаној 1. фебруара ове године, у складу са овлашћењем из члана 140. став 2. Закона о јавним набавкама, покренуо поступак за утврђивање предлога за избор два члана Републичке комисије за заштиту права у поступцима јавних набавки; да је на основу те одлуке, у Сл. гласнику број 23 од 7. марта, објављен јавни конкурс за избор два члана Републичке комисије, а исти је објављен у дневном листу „Политика“, као и на интернет страници Народне скупштине; да је рок за подношење пријава био 30 дана (рок истекао 6. априла), као и да је на конкурс стигло укупно 11 пријава.

 У наставку излагања председник Одбора је, у циљу ефикаснијег рада Одбора у поступку утврђивања предлога за избор два члана Републичке комисије и следећи праксу коју је Одбор развио од првог избора Републичке комисије који је спровео крајем 2012. године, као и претходни избор председика и два члана који спроведен прошле године, предложила да Одбор образује радну групу коју ће чинити до пет чланова Одбора, са задатком да спроведе изборни поступак који обухвата: преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу, утврђивање принципа за израду и сачињавање предлога питања за тест провере стручне оспособљености из области јавних набавки, формирање теста, спровођење тестирања, преглед и утврђивање резултата тестирања кандидата. С тим у вези, посебно је указала на чињеницу да ће радна група о свакој појединачној активности коју буде предузимала, морати да обавештава и своје предлоге да подноси Одбору на усвајање. Председник Одбора је предложила да чланови радне групе буду: Милорад Мијатовић, Милан Лапчевић, Горан Ковачевић, Горан Чирић и Верољуб Арсић као председавајући радне групе, с обзиром на његово искуство и активно учешће у свим претходним изборима за чланове Републичке комисије.

 У дискусији поводом ове тачке дневног реда учествовали су: Верољуб Арсић, Момо Чолаковић и Саша Радуловић.

 На предлог председника, Одбор је већином гласова (11 за, нико против, два уздржана, један члан Одбора није гласао) донео Одлуку о образовању Радне групе за спровођење поступка за избор два члана Републичке комисије за заштиту права у поступцима јавних набавки у следећем саставу: Верољуб Арсић (председавајући), Милан Лапчевић, Милорад Мијатовић, Горан Ћирић и Горан Ковачевић(чланови).

**Пета тачка дневног реда**: Разматрање захтева запослених у Управи за јавне набавке, за давање претходне писане сагласности за обављање додатне плаћене активности

 Председник Одбора обавестила је чланове и заменике чланова Одбора да су се Милош Јовић и Данијела Бојовић, запослени у Управи за јавне набавке, обратили Одбору са захтевима за добијање сагласности за учешће у својству предавача на семинару који ће бити одржан 28. јула у Београду, у организацији Института за економску дипломатију. У наставку излагања указала је на одредбу члана 133. став 7. Закона о јавним набавкама којом је утврђена обавеза овог одбора да даје претходну писану сагласност запосленима у Управи за јавне набавке за обављање додатне плаћене активности и подсетила на Упутство о поступку давања претходне писане сагласности запосленима у Управи за јавне набавке за обављање додатне плаћене активности којим је уређен поступак давања те сагласности, а које је Одбор донео на седници одржаној 22. септембра 2015. године.

 У дискусији поводом ове тачке дневног реда учествовали су Верољуб Арсић и Саша Радуловић.

 На предлог председника, Одбор је већином гласова (седам за, један против, три уздржана, два члана нису гласала) дао претходну писану сагласност Милошу Јовићу за обављање додатне плаћене активности - предавање на семинару који ће бити одржан 28. јула у Београду, у организацији Института за економску дипломатију.

 На предлог председника, Одбор је већином гласова (осам за, један против, два уздржана, два члана нису гласала) дао претходну писану сагласност Данијели Бојовић за обављање додатне плаћене активности - предавање на семинару који ће бити одржан 28. јула у Београду, у организацији Института за економску дипломатију.

**Шеста тачка дневног реда**: Разно

 Председник Одбора обавестила је чланове и заменике чланова Одбора да им је служба Одбора у уторак, 19. јула, доставила на мејлове План рада Одбора до краја 2016. године, који је сачињен на основу обавеза које произилазе из бројних закона и других аката које Одбор примењује у раду, и позвала да своје сугестије и предлоге ако их имају, доставе служби Одбора како би исти били унети у План рада. Такође, указала је и на чињеницу да ће Одбор поред обавеза које су наведене у Плану рада, имати и низ других активности и обавеза које није могуће предвидети у овом тренутку, а због којих ће седнице Одбора понекад морати да се заказују и у краћем року од рока прописаног Пословником Народне скупштине.

 Члан Одбора Момо Чолаковић предложио је да се седнице Одбора убудуће, aко је то могуће, одржавају од 10,00 часова како би народни посланици имали времена и за друге активности и обавезе које нису у вези са радом Одбора.

\* \* \*

Седница је завршена у 16,10 часова.

Седница је тонски снимана.

 СЕКРЕТАР ПРЕДСЕДНИК

 Александра Шашо др Александра Томић